India gai rape kuri3aharuge kuhjeh serious haalathugai\nއިންޑިއާގައި ރޭޕްކުރި ތިން އަހަރުގެ ކުއްޖެއް ސީރިއަސް ހާލަތުގައި\nކުޑަ ކުދިންނަށް ޖިންސީ އަނިޔާކުރުމާއި ދެކޮޅަށް އިންޑިއާގައި ކުރި މުޒާހަރާއެއްގެ ތެރެއިން. އިންޑިއާގައި ކޮންމެ 15 މިނެއްޓަކު ކުޑަ ކުއްޖެއް ޖިންސީ އަނިޔާގެ ޝިކާރައަކަށްވާ ކަމަށް މަދަނީ ޖަމާއަތްތަކުން ލަފާކުރެ އެވެ. -- ފޮޓޯ: އޭއެފްޕީ\nނިއު ދިއްލީ (ޑިސެމްބަރު 17) - އިންޑިއާގެ ވެރިރަށް ނިއު ދީއްލީގައި ރޭޕްކުރި ތިން އަހަރުގެ ކުޑަ އަންހެން ކުއްޖެއް އޮތީ ވަރަށް ސީރިއަސް ހާލަތުގައި ކަމަށް އެ ކުއްޖާއަށް ފަރުވާ ދެމުން އަންނަ ހޮސްޕިޓަލުން ބުނެފި އެވެ.\nއެ މައްސަލާގައި، އެ ކުއްޖާ ދިރިއުޅޭ އިމާރާތުގައި ސެކިއުރިޓީ ގާޑެއްގެ ގޮތުގައި މަސައްކަތް ކުރާ 40 އަހަރުގެ ފިރިހެނެއް ވަނީ ހައްޔަރުކޮށްފަ އެވެ.\nފުލުހުންނަށް އެ ކުއްޖާ ފެނުނުއިރު ވެސް އޮތީ ހޭނަތިފައި ކަމަށާއި، މިހާރު ވެސް އެ ކުއްޖާ ވަނީ ސާޖަރީ ހަދަން ވައްދާފައިކަމަށް މީޑިއާ ރިޕޯޓުތައް ވަނީ ބުނެފަ އެވެ.\nއިންޑިއާގެ ބައެއް ނޫސްތަކުން ބުނި ގޮތުގައި، އެ މައްސަލަ އެނގުނު ހިސާބުން، އެ ސަރަހައްދުގައި ދިރިއުޅޭ މީހުން ވަނީ އެ ކުއްޖާ ރޭޕްކުރިކަމުގެ ތުހުމަތު ކުރެވޭ މީހާއަށް ހަމަލާދީފަ އެވެ. އެ މީހާ ހައްޔަރުކުރުމުގެ ކުރިން، އެ މީހާއަށް ފަރުވާދޭންޖެހުނުކަމަށް ވެސް ރިޕޯޓުތައް ބުނެފައިވެ އެވެ.\nތިން އަހަރުގެ ތުއްތު ކުއްޖާ ރޭޕްކޮށްފައިވަނީ، ނިއު ދީއްލީގައި ބަހެއްގެ ތެރޭގައި ޒުވާން އަންހެން ކުއްޖަކު ރޭޕްކުރިތާ ހަ އަހަރު ފަހުންނެވެ.\nއިންޑިއާގެ ވެރިރަށް ނިއު ދިއްލީގައި 2012 ވަނަ އަހަރު ބަހެއްގެ ތެރޭގައި ގްރޫޕަކުން ރޭޕްކޮށް ބޮޑެތި އަނިޔާތަކެއް ދިނުމުގެ ސަބަބުން މަރުވި ޒުވާން އަންހެނާގެ ހާދިސާ އާގުޅިގެން ގާނޫނަށް އިސްލާހު ގެނެސް، ރޭޕްގެ ކުށުގައި މަރުގެ އަދަބު ލިބޭ ގޮތަށް ހަދައިފަ އެވެ. ނަމަވެސް އޭގެ ފަހުން ވެސް ރޭޕްގެ ބޮޑެތި ހާދިސާތައް ދަނީ ހިނގަމުންނެވެ.\nއިންޑިއާގައި ކޮންމެ 15 މިނެއްޓަކު ކުޑަ ކުއްޖެއް ޖިންސީ އަނިޔާގެ ޝިކާރައަކަށްވާ ކަމަށް މަދަނީ ޖަމާއަތްތަކުން ލަފާކުރެ އެވެ. މިދިޔަ 10 އަހަރުގެ ތެރޭގައި ކުޑަކުދިންނަށް އަނިޔާ ކުރާ މައްސަލަތައް 500 ޕަސަންޓް އިތުރުވެފައިވާކަމަށް ވެސް ތަފާސް ހިސާބުތަކުން ދައްކަ އެވެ.\nއިންޑިއާ ޖިންސީ ގޯނާ ރޭޕް + ކުޑަކުދިން\nޖިންސީ ގޯނާގެ މައްސަލަ: ހުރިހާ މަސައްކަތު މީހުން ސަސްޕެންޑް


BREAKING NEWS: Covid-19: Hospital Thakugai Faruvaa Dhey Meehunge Adhadhu 72 Ah Araifi - Vaguthu\nކޮވިޑް-19: ހޮސްޕިޓަލްތަކުގައި ފަރުވާދޭ މީހުންގެ އަދަދު 72 އަށް އަރައިފި\nކޮވިޑް-19 އަށް ސުންކު ނެގުން؛- ވަގުތު އިމޭޖަސް- މުހައްމަދު އަފްޒަލް\nކޮވިޑް-19 ޖެހިގެން ރާއްޖޭގެ ހޮސްޕިޓަލްތަކުގައި ފަރުވާދޭ މީހުންގެ އަދަދު 72 އަށް އަރައިފި އެވެ.\nމިހާރު ކުރިއަށްދާ އެޗްއީއޯސީގެ ނޫސްވެރިންގެ ބައްދަލުވުމެއްގައި ޑރ.ނަޒްލާ ރަފީގު ވިދާޅުވީ މިހާރު ހުޅުމާލޭ ކޮވިޑް ފެސިލިޓީގައި 65 މީހަކު އެޑްމިޓް ކޮށްފައިވާ ކަމަށެވެ. ދަރުމަވަންތަ ހޮސްޕިޓަލްގައި ފަސް މީހަކަށް ފަރުވާ ދެމުންދާއިރު ށ.ފުނަދޫ ކޮވިޑް ފެސިލިޓީގައި އެކަކު އަދި ބ.އޭދަފުށީ ކޮވިޑް ފެސިލިޓީގައި އެކަކަށް ދަނީ ފަރުވާ ދެމުންނެވެ.\nމިއަދު އިރުއޮއްސުމާއި ހަމައަށް ފާއިތުވި 24 ގަޑިއިރުގެ ތެރޭގައި ރާއްޖެ އިން އިތުރު 156 މީހަކު ކޮވިޑް-19 އަށް ފައްސިވެފައި ވެއެވެ. ރާއްޖެ އިން ކޮވިޑް-19 އަށް ފައްސިވި މީހުންގެ ޖުމްލަ އަދަދު މިހާރު ވަނީ 3949 އަށް އަރާފައެވެ. އޭގެ ތެރެއިން 2613 މީހަކު ވަނީ ކޮވިޑް-19 އިން ރަނގަޅު ވެފައެވެ. އެހެންކަމުން މިހާރު ރާއްޖޭގައި ބަލި ޖެހިފައި ތިބީ 1305 މީހުންނެވެ.\nދިވެހިން ކޮވިޑް-19 އަށް ފައްސިވަމުންދާ އަދަދު އިތުރުވަމުން ދާން ފެށުމުން ކޮވިޑް-19 އަށް ފައްސިވާ އުމުރުން ދުވަސްވި މީހުން ވެސް މިހާރު އަންނަނީ ގިނަ ވަމުންނެވެ. އިއްޔެ އާއި ހަމައަށް ރާއްޖެ އިން ކޮވިޑް-19 އަށް ފައްސިވި މީހުންގެ ތެރޭގައި 50 އަހަރުން މަތީގެ 366 މީހަކު ހިމެނެއެވެ. މިއަދު ފައްސިވި 156 މީހުންގެ އުމުރުގެ ތަފްސީލް އަދި ނުލިބޭތީ މިވަގުތާއި ހަމައަށް ފައްސިވީ އުމުރުން ދޮށީ ކިތައް މީހުން ކަމެއް ނޭންގެއެވެ.\nރާއްޖެ އިން ކޮވިޑް-19 އަށް ފައްސިވާ މީހުންގެ އަދަދު އިތުރުވެ އެކްޓިވް ކޭސްތަކުގެ އަދަދު ގިނަވަމުން ދާތީ ބައެއް ފިޔަވަޅުތައް ހަރުކަށި ކުރަން ޖެހިދާނެ ކަމުގެ އިންޒާރު ކަމާބެހޭ އިދާރާތަކުން ދަނީ ދެއްވަމުންނެވެ. ނަމަވެސް މާސްކް އެޅުން މަޖުބޫރު ކުރުން ފިޔަވައި އަދި ފިޔަވަޅުތައް ހަރުކަށި ކުރަން އިތުރު ނިންމުމެއް ނިންމާފައެއް ނުވެއެވެ.


Bigg Boss ah Dhiumuge Kurin Hina Heyovarukuri Hedhunthakuge Adhadhun Meehaku Hairaanvaane! – Iru\n“ޔޭ ރިޝްތާ ހޭ” އިން މަޝްހޫރުކަން ހޯދުމަށްފަހު ބިގް ބޮސް 11 ވަނަ ސީޒަން އިން ފެނިގެން ދިޔަ ހިނާ ޙާން އަކީ މިހާތަނަށް ބިގް ބޮސްގެ ތަރިންގެ ތެރެއިން އެންމެ ނަން ހިންގާލި އެއް ތަރިއެވެ.\nބިގް ބޮސް 11 އަށް ފަހު ގިނަ ބަޔަކު ވަނީ ހިނާ ރޯލް މޮޑެލްއެއްގެ ގޮތުގައި ބަލައިގެންފައެވެ. އެކި އެކި ޑިޒައިންތަކުގެ ހެދުން ލުމާއި އަބަދުވެސް އަމިއްލަ މީހާ ދިފާއުކޮށް އަންހެނުން ބާރުވެރިކުރުމަށް އެ ޝޯގައި އަބަދުވެސް އޭނާ ދިޔައީ ގޮވާލަމުންނެވެ. އެގޮތުން އެ ޝޯއިން އޭނާ މަޝްހޫރު ވެފައިވަނީ ވެސް ޝޭރްޙާން ގެ ގޮތުންނެވެ.\nމިފަަހަރުގެ ބިގް ބޮސްގެ ޙާއްސަ ތިން މީހެއްގެ ގޮތުން ކުރީ ސީޒަންތަކުގެ3ތަރިން ވަނީ2ހަފްތާއަށް ގެނެސްފައެވެ. އެގޮތުން ގޯހަރް ޙާން، ސިދާރްތު ޝުކްލާ އަދި ހިނާ ޙާން ހިމެނެއެވެ.\nޝޯގެ ތެރެއިން ހިނާ އާއި ބިގެ ބޮސްގެ މިފަހަރު ބައިވެރިޔެއް ކަމަށްވާ ޖޭސްމިން ބާސިން އާއި ދެމީހުން ވަނީ އެމީހުން ލާ ހެދުމާއި މެދު މަޝްވަރާ ކޮށްފައެވެ. އެގޮތުން ޖޭސްމިން ބިގް ބޮސްއަށް ގެންނާނެ ހެދުން ޙިޔާރުކުރަން ކިހާ ދުވަހެއް ނެގިތޯ ހިނާ ވަނީ ސުވާލުކޮށްފައެވެ. ޖަވާބުގައި ޖޭސްމިން ބުނީ އޭނާއަށް ދިޒައިނާ ހެދުމާއި އެހެނިހެން ތަކެތި ޙިޔާރުކުރަން އެއް މަސް ދުވަސް ނެގި ކަމަށެވެ.\nނަމަވެސް ހިނާ އާއި އެސުވާލު ކުރުމުން އޭނާ ވަނީ ޙައިރާންވާފަދަ ޖަވާބެއް ދީފައެވެ. ހިނާ ބުނީ އޭނާ ޝޯއަށް އައުމަށްޓަކައި ތިން މަސް ދުވަހަށް ވުރެ ގިނަ ދުވަސް ވަންދެން ހެދުންތައް ހެޔޮވަރުކޮށް ބެލި ކަމަށެވެ. އެގޮތުން 1100 ހެދުން އޭނާ ހެޔޮވަރުކުރި ކަމަށެވެ.


Gn.AEC ge Inter house Netball mubaraiy foaria-eku kuriyah dhanee\nޏ.އޭއީސީގެ އިންޓަރ ހައުސް ނެޓްބޯޅަ މުބާރާތުގައި މެޗު ޝަނިވިރާޒާ އިމާދު ހައުސް. ފޮޓޯ: ޏ.އޭއީސީ\n5 ފެބުރުއަރީ 2020, 16:13 |\nމި މުބަރާތުގެ ފުރަތަމަ މެޗުގައި ވާދަކުރީ މުޡައްފަރު (ރެޑް) ހައުސް އާއި އިމާދު (ގްރީން) ހައުސްގެ 15 އަހަރުން މަތީގެ ދެޓީމެވެ. މިމެޗުން އިމާދު ހައުސްގެ ޓީމު މޮޅުވީ 27 ޕޮއިންޓް 10 ޕޮއިންޓް އިންނެވެ. މުބާރާޓުގެ2ވަނަ މެޗުގައި ބައްދަލުކުރީ ވެސް މި ދެ ހައުސްގެ 15 އަހަރުން ދަށުގެ ދެ ޓީމެވެ. މި މެޗުން ވެސް އިމާދު ހައުސްގެ ޓީމު މޮޅުވީ 20 ޕޮއިންޓް 1 ޕޮއިންޓްގެ ބޮޑުު ފަރަގަކުންނެވެ.\nޏ.އޭއީސީގެ އިންޓަރ ހައުސް ނެޓްބޯޅަ މުބާރާތުގައި މެޗު ޝަނިވިރާޒާ އާއި އމީން ހައުސް. ފޮޓޯ: ޏ.އޭއީސީ\nއިއްޔެ ކުޅެވުނު މުބާރާތުގެ3ވަނަ މެޗާއި4ވަނަ މެޗުގައި ބައްދަލުކުރީ އަމީން (ބްލޫ) ހައުސް އާއި ޝަނިވިރަޒާ (ޔެލޯ) ހައުސްގެ ޓީމުތަކެވެ. 15 އަހަރުން މަތީގެ މެޗުން އަމީން ހައުސްގެ ޓީމު މޮޅުވީ 29 ޕޮއިންޓް 1 ޕޮއެިންޓްގެ ބޮޑުު ތަފާތަކުންނެވެ. އެކަމަކު 15 އަަހަރުން ދަށުގެ މެޗު ވަރަށް އެއްވަރެއްގެ ކުޅުމަކަށްފަހު ޝަނިވިރަޒާ (ޔެލޯ) ހައުސްގެ ޓީމު މޮޅުވީ9ޕޮއިންޓް7ޕޮއިންޓް އިންނެވެ.\nމިއަދު ގެ ދެމެޗުގައި ބައްދަލުކުރީ ޝަނިވިރަޒާ (ޔެލޯ) ހައުސްއާއި އިމާދު (ގްރީން) ހައުސްގެ ޓީމުތަކެވެ. މިއަދުގެ ދެމެޗުންވެސް މޮޅުވީ އިމާދު (ގްރީން) ހައުސްގެ ދެޓީމެވެ. 15 އަހަރުން މަތީގެ މެޗު ކާމިޔާބުކުރީ 24-0 ން ނެވެ. އަދި 15 އަހަރުން ދަށުގެ މެޗު ކާމިޔާބުކުރީ 12-10 އިން ނެވެ.\nޏ.އޭއީސީގެ އިންޓަރ ހައުސް ނެޓްބޯޅަ މުބާރާތުގައި މެޗު މުޒައްފަރު ހައުސް އާއި އިމާދު ހައުސް. ފޮޓޯ: ޏ.އޭއީސީ\nއިތުރު ލިޔުންނެޓްބޯޅަޏ.އަތޮޅު ތައުލީމީ މަރުކަޒު\nTags: ނެޓްބޯޅަ, ޏ.އަތޮޅު ތައުލީމީ މަރުކަޒު


ޒުވާބުތައް ފައްޓަނީ އަހަންނެއް ނޫން: ކަންގަނާ\nމުމްބާއީ އަކީ އިންޑިއާގެ ކަޝްމީރުގެ ގޮތުގައި ކަންގަނާ ވަނީ ސިފަކޮށްފައި\nކަންގަނާ ބުނީ އޭނާ ދުވަހަކުވެސް އެއްވެސް ޒުވާބެއް ފަށާފައި ނުވާކަމަށް\n19 ސެޕްޓެންބަރ 2020 | ހޮނިހިރު 21:41\nބޮލީވުޑްގައި ހިނގާ ހުރިހާ ބޮޑެތި މައްސަލަތަކެއްގައި، މަޝްހޫރު ބަތޮލާ ކަންގަނާ ރަނައުތު އަންނަނީ އަބަދުވެސް ވަރަށް ފާޅުކަން ބޮޑުގޮތެއްގައި ފާޑުކިޔަމުންނެވެ.\nއެހެންކަމުން އާންމުންނަށް ހީވެފައި އޮންނަނީ އޭނާއަކީ އަބަދުވެސް ޒުވާބު ކުރާ މީހެއް ކަމަށެވެ. ނަމަވެސް ކަންގަނާ ވަނީ އެއީ ދޮގެއް ކަމަށް ބުނެ ޓްވީޓެއް ކޮށްފައެވެ.\nޓްވީޓްގައި ކަންގަނާ ބުނެފައިވަނީ ޒުވާބު ފަށަނީ އޭނާ ނޫން ކަމަށެވެ. އަދި އޭނާގެ އެކަހަލަ އެއްވެސް ރެކޯޑެއް ވެސް ނޯންނާނެ ކަމަށް ކަންގަނާ ވަނީ ޓްވީޓްގައި ބުނެފައެވެ. އޭނާގެ ވާހަކަތައް އެއީ ދޮގެއް ކަމަށް ސާބިތު ކޮށްދީފިނަމަ އޭނާ ޓްވިޓަރ އާއި ދުރަށްދާނެ ކަމަށް ވެސް ބުނެފައިވެއެވެ.\nކަންގަނާ އިތުރަށް ބުނީ އޭނާ ދުވަހަކުވެސް އެއްވެސް ޒުވާބެއް ފަށާފައި ނުވާ ކަމަށެވެ. ނަމަވެސް ކޮންމެ ޒުވާބެއް ވެސް ނިންމަނީ އޭނާ ކަމަށެވެ.\nކަންގަނާ އަންނަނީ ސުޝާނަތް ސިންގް ރާޖުޕްތްގެ މަރުގެ މައްސަލައިގައި މުމްބައި ޕޮލިހަށް ވެސް ވަރަށް ބޮޑަށް ފާޑު ކިޔަމުންނެވެ. މި ފާޑުކިޔުމުގައި ކަންގަނާ ވަނީ މުމްބާއީ އަކީ އިންޑިއާގެ ކަޝްމީރުގެ ގޮތުގައި ވެސް ސިފަ ކޮށްފައެވެ. މި މައްސަލައިގެ ތެރެއިން ކަންގަނާގެ އޮފީސް ވެސް ވަނީ ތަޅާލާފައެވެ. އަދި ލިބުނު ގެއްލުމުގެ ބަދަލު ހޯދުމަށް ކަންގަނާ ވަނީ ބޮމްބޭ ހައި ކޯޓަށް މައްސަލަ ވެސް ހުށަހަޅާފައެވެ.\nމި މައްސަލައިގެ ތެރެއިން އިންޑިއާގެ މަޝްހޫރު އެތަކެއް ތަރިންނަކީ މަސްތުވާތަކެތި ބޭނުން ކުރާ ބައެއްގެ ގޮތުގައި ކަންގަނާ ވަނީ ފާހަގަކޮށްފައެވެ. އަދި ބައެއް ފިލްމީ ތަރިންނާއި ކަންގަނާ އާއި ވަނީ ބަހުގެ ހޫނު ހަމަލާތަކެއް ރައްދު ކޮށްފައެވެ.


SunOnline: BML in hidhumai dhey Dhuvas thakah maadhama in feshigen badhalu gennanee\nބީއެމްއެލްއިން ހިދުމަތްދޭ ދުވަސްތަކަށް މާދަމާއިން ފެށިގެން ބަދަލު ގެންނަނީ\n04 May 2021, 22:50\nބޭންކް އޮފް މޯލްޑިވްސް (ބީއެމްއެލް) އިން ހިދުމަތް ދެމުންދާ ގަޑިތަކަށް މާދަމާއިން ފެށިގެން މިމަހުގެ 15 އިގެ ނިޔަލަށް ބަދަލު ގެނައުމަށް ނިންމައިފި އެވެ.\nބީއެމްއެލްއިން މިރޭ ނެރުނު އިއުލާނެއްގައި ބުނީ އެޗްޕީއޭއިން ކަނޑައަޅާފައިވާ އުސޫލުތަކާއި އެމްއެމްއޭގެ އިއުލާނުގައި ވާގޮތުގެ މަތިން ހިދުމަތް ދިނުމަށް ޓަކައި މާދަމާއިން ފެށިގެން މިމަހުގެ 15 އިގެ ނިޔަލަށް ބީއެމްއެލް ހުޅުވިފައި ހުންނަ ދުވަސްތަކަށް ބަދަލު ގެނެސްފައިވާ ކަމަށެވެ.\nއެމުއްދަތުގެ ތެރޭގައި ބީއެމްއެލްްގެ ބްރާންޗް ތަކާއި ސަރވިސް ސެންޓަރުތައް ހުޅުވިފައި ހުންނާނީ ހޯމަ ދުވަހާއި ބުދަ ދުވަހު ހެނދުނު 9:30 އިން މެންދުރު 12:00 އަށް ކަމަށް ބީއެމްއެލްއިން ބުންޏެވެ. އަދި އަސާސީ ހިދުމަތް ފޯރުކޮށްދިނުމަށް ރާއްޖޭން ބޭރަސް ފައިސާ ޓްރާންސްފާ ކުރުމާއި ބީއެމްއެލް ޗެކް ޕްރޮސެސް ކުރުމަށް ހަމަޖެހިފައިވާ ކަމަށް އިއުލާނުގައި ވަނީ ބުނެފަ އެވެ.\n"ހެނދުނު 11:00 ގެ ކުރިން ލިބޭ ހުށަހެޅުންތަކާއި ޖަމާކުރެވޭ ޗެކްތައް ހަފްތާއި ސަރުކާރުން ބަންދު ނޫން ދުވަސްތަކުގައި ޕްރޮސެސް ކުރެވޭނެ." ބީއެމްއެލްގެ އިއުލާނުގައި ބުނެފައިވެ އެވެ.\nބީއެމްއެލްއިން ބުނީ މާލޭ ސިޓީގައި ބޭންކިންގް ހިދުމަތް ހޯދުމަސް ކިއުބީ މެދުވެރިކޮށް އޮންލައިން ނަމްބަރު ނެގުމަށް އެދޭ ކަމަށެވެ. އަދި ހިދުމަތް ހޯދުމަށް ބޭންކަށް ދާއިރު ކިއުގައި ތިބި ކަސްޓަމަރުންގެ އަދަދު ޗެކްކޮށްލުމަށްވެސް ވަނީ އަދިފަ އެވެ.\nއޭގެ އިތުރުން އެކައުންޓް އޯޕަނިންގް ސެންޓަރާއި ލޯން ސެންޓަރު އަދި ބިޒްނެސް ސެންޓަރުތަކުން ހިދުމަތް ދިނުމަށް ހަމަޖެހިފައިވަނީ އެޕޮއިންޓްމެންޓަށް ކަމަށްވެސް ބީއެމްއެލްއިން ބުންޏެވެ. ބީއެމްއެލްގެ ވެބްސައިޓް މެދުވެރިކޮށް އެޕޮއިންޓްމެންޓަށް އެދެވޭނެ ކަމަށް އެ ބޭންކުން ބުންޏެވެ.\nބީއެމްއެލް ހުޅުވާ ދުވަސްތަކަށް ބަދަލު ގެނައި އިރު މާލެ ސަރަހައްދުގައި އިންތިހާއަށް ކޮވިޑް ގިނަވެފައި ވާތީ ސަރުކާރު އޮފީސްތައް ބަންދުކޮށް ސުކޫލުތަކުގެ ކިޔެވުންވެސް ވަނީ އޮންލައިން ކޮށްފަ އެވެ.\nއީދު މޮމެންޓްސް ހިއްސާކޮށްގެން ގެލެކްސީ އެެސް21+ އެއް\nއެންޒީގެ އޮންލައިން ފިހާރައިން އީދު ހަދިޔާ ފޮނުވޭނެ\nއާމްދަނީ އަށް ވުރެ އިތުރަށް ތިން ބިލިއަން ހޭދަކޮށްފި


Vilimale in kuni ukumuge vazeefaa ah 200 ah vure gina meehun kurimathili | Mihaaru\nޚަބަރު / ވިލިމާލެ\nވިލިމާލޭން ކުނި އުކުމުގެ ވަޒީފާއަށް 200 އަށް ވުރެ ގިނަ މީހުން ކުރިމަތިލި\nވިލިމާލޭގައި ވެމްކޯއިން ހުޅުވާލި ކުނި އުކުމުގެ ވަޒީފާތަކުގެ މައުލޫމާތު ހޯދައި އެކަމަށް ކުރިމަތިލުމަށް ގިނަ ބަޔަކު ކިޔޫގައި މަޑުކޮށްގެން: ކުނި އުކުމުގެ ވަޒީފާތަކަށް 200އަށް ވުރެ ގިނަ މީހުން ވަނީ ޝައުގުވެރިކަން ފާޅުކޮށްފައި-- ފޮޓޯ/ ވެމްކޯ\nވެމްކޯއިން ވިލިމާލޭގައި ކުނި އުކައިދޭން ނިންމައި އެ ކުންފުނީގެ ވަޒީފާތަކަށް ހުޅުވާލި ފުރުސަތުގައި 200 އަށް ވުރެ ގިނަ މީހުން އެކަމަށް ކުރިމަތިލައިފި އެވެ.\nވެމްކޯގެ ބިޒްނަސް ޑިވެލޮޕްމަންޓް މެނޭޖަރު މުހައްމަދު އިގުބާލް ވިދާޅުވީ ވަޒީފާތަކަށް މީހުން ހޯދުމަށް މިދިޔަ ހުކުރު ދުވަހު ވިލިމާލޭގައި ބޭއްވި ހަރާކާތުގައި، ކުނި އުކާލުމުގެ މަސައްކަތަށް މީހުން ހޯދުމުގެ އިތުރުން އެ ކުންފުނީގެ އިތުރު ހަ ވަޒީފާއަކަށް މީހުން ނަގަން އިންޓަވިއު ކުރި ކަމަށެވެ. އޭގެ ތެރެއިން 75 މީހުންނަކީ ގޭގެއަށް ގޮސް ކުނި ނެގުމަށް ޝައުގުވެރިވި މީހުން ކަމަށް އޭނާ ވިދާޅުވި އެވެ.\nވިލިމާލޭގައި ހުރި ވެމްކޯގެ ވަޒީފާތަކަށް ޒުވާނުންތަކެއް ކުރިމަތިލައި، ފޯމު ހުށަހަޅަނީ-- ފޮޓޯ: ވެމްކޯ\nއިގްބާލު ވިދާޅުވީ ހަވީރުން ފެށިގެން ރޭގަނޑާ ހަމައަށް ކުރިއަށް ގެންދިޔަ އެ އިވެންޓަށް 280 މީހުން ޒިޔާރަތްކުރި އިރު، އޭގެ ތެރެއިން 240 މީހަކާ އިންޓަވިއު ކުރި ކަމަށެވެ. އޭގެ ތެރޭގައި 19-20 އަހަރުގެ ޒުވާނުން ގިނަކަން އޭނާ ފާހަގަކުރެއްވި އެވެ.\n"މިއީ އަޅުގަނޑުމެން އުއްމީދު ކުރިވަރަށް ވުރެ ވެސް އިތުރު އަދަދެއް. ވަރަށް ކުޑަ ވަގުތުކޮޅަކަށް ކުރިއަށް ގެންދިޔަ މި ހަރަކާތުގައި ކުނި އުކާލުމަށް ވިލިމާލޭން ވަރަށް ބޮޑު ތަރުހީބެއް ލިބުނު،" އިގްބާލު ވިދާޅުވި އެވެ.\nވެމްކޯ އިން ބުނީ އިންޓަވިއު ކުރި މީހުންގެ ތެރެއިން ކުށުގެ ރެކޯޑެއް ނެތް އަދި ޖިސްމާނީ ގޮތުން އެކަމަށް ގާބިލް ހުރިހާ އެންމެންނަށް ވެސް ވަޒީފާ ދޭނެ ކަމަށެވެ.\nވިލިމާލޭގައި ވެމްކޯއިން ހުޅުވާލި ވަޒީފާގެ ފުރުސަތުތަކުގެ މައުލޫމާތު ހޯދަން ގޮސް ތިބި މީހުން. -- ފޮޓޯ/ ވެމްކޯ\nވިލިމާލޭގެ އިތުރުން މާލެ އާއި ހުޅުމާލޭގައި ވެސް ކުނި އުކާނެ މީހުން ހޯދުމަށް ވެމްކޯއިން ވަނީ އިއުލާނުކޮށްފަ އެވެ.\nމަހެއްގެ މައްޗަށް 9،000 ރުފިޔާ ލިބޭ ގޮތަށް މާލޭގައި އެކަނި ވެސް 150 އަށް ވުރެ ގިނަ މީހުން ކުނި އުކުމުގެ މަސައްކަތް ކުރެ އެވެ.\nވިލިމާލެ ކުނި ވޭސްޓް މެނެޖްމެންޓް ވެމްކޯ\nވިލިމާލޭން ތަރުޚީބު ލިބޭނޭކަން ކުރިންވެސް އެނގޭ! ވިލިމާލެއަކީ ރާއްޖެތެރޭކަހަލަ އާދައިގެ ރަށެއް، ނުވަތަ އަވަށެއް! އެހެންވީމާ މާލޭގާ މަސައްކަތްކުރާމީހަކަށް ދުއްތުރާވާވަރާ ގާތަށްވެސް ވިލިމާލެއިން ދުއްތުރާއެއް ނުވާނެ! ބުރިބުރިޔަށްހުރިގޭގެ ވަރަށް މަދުވާނެ! މީހުންކޮޅު މަދުވެފާ އަމާން މާހައުލެއް އޮންނާނެ! އެހެންވީމާ ވިލިމާލެއިން ކުނިނަގަން ފުރުސަތެއްލިބުމީ، 9000 ރުފިޔާ ހިތަކަށް ލިބުންފަދަ ކަމެއް! އަސްލު ތިރަށުން ތިނަގާމީހުން ތިރަށުގެ ކުނި އެކަނި އުކާލާ ނަމަ، 5000 ރުފިޔާގެ މުސާރައެއް ދިނީމަ ވާނެ! މަސައްކަތާ އެއްވަރަށް މުސާރަދޭންވާނޭ! މާލޭގާ މަސައްކަތްކުރާމީހާޔަށް 9000 ރުފިޔާ ދެންޏާ، މަސައްކަތުގެ ގޮތުން ވިލިމާލޭ މަސައްކަތްކުރާމީހާޔަށް މާބޮޑަށްވެސް ލުއިވެފާ ފަސޭހަވާނެ! -އިބްރާހީމް-\nކުނި ނަގާ އުކުމަކީ އާދައިގެ ލުއި ވަޒީފާއެއް ނޫން -/5000 ދިނީމަ ވާނޭ ބުނާކަށް. މަސައްކަތެއްނުކޮށް ތިބޭ މަޖިލިސް މެންބަރުންނަށް ކިތަމެ ބައިވަރެއް ވިޔަސް ހަލާލު ދޯ!!!\nކަލޭ ކަހަލަ ގަމާރުން އުޅޭތީ ކަމެއް ނުވަނީ\nވަރަށްވެސް އުފާވެރި ހަބަރެއް\nމިފެންނަނީ ކުރިންވެސް އެންމެނަށްވެސް އިނގޭ ހަޤީގަތް ދިވެހިން މަސައްކަތަށް ނުނުކުންނަނީ އެކަށީގެނވާ މުސާރަ ނުދޭތީ. އަދި ވަރަށް ފަސޭހައިން ކުޑައަގެއްގަ ބިދޭސީން ލިބޭތީ. ދުވާލު 8 ރޭގަނޑު 10:00 ފިހަރަ ސޭޓަކަށް މަސައްކަތަ ކުރީމަވެސް 3000 ރުފިޔާވެސް އެބަދޭ. ދެން މިމީހުން ކިހާދުވަހަކު ވަޒީފާގަ ދެމިތިބޭތޯ ބަލަން މިތިބީ\nމީގެން ދިމާވަނެ ވަރައްބޮޑެތި މައްސަލަ ބަލަންތިބޭތި މަބުންޏޭ ގޭގެވެރިން ސަމާލުވާންވީ ކަންކަން ގޭގައެކަނި އަންހެންކުއްޖަކު ބައިންދާފަ ދާއިރު ސަމާލުވާތި އަގުބޮޑެތި އެއްޗެހި ބަހައްޓާފަ ފާހާނާޔައްނުވަންނާތި އަގުބޮޑެތި ބޫޓު ފަދައެއްޗެހި ތަޅުލާކަވަޑަކައްލާތި ރީތިމާގަސްފަދަ އެއްޗެއްހި ބަލހައްޓާތި ތިޔަނިކުތީ ޒުވާނުން މަށައްއެނގޭތީ މިބުނީ މާދަމާ ފަލަސުރުހީގަ މިބުނި ބައެއްވާހަކތައް ލިޔާނެ މީހަމަ މުޖައްރިބު ކަމެއް\nރިސޯޓު ދާއިރާގަ ތިބި ނޭޕާލު ސެކިޔުރިޓީން ބޭރުކޮއްފަ ދިވެހި ޒުވާނުންނައް އެވަޒިފާތައް ހުޅުވާލުން ވަރައްއެދެން\nކުއްލިއަކަށް މިހަނދާންވީ ފިނޭސް މިނިސްޓްރީގެ ދަށުން ހިނގާ ކަމަކަށް ސޮފްޓްވެއާ ޑިގްރީއެއް އޮތް މީހެއް ބޭނުންވާކަމަށް ކުރި އިއުލާން. އޭގައި މުސާރަ އިންނަނީ 8 ހާސް ވަރަކަށް ރުފިޔާ. ވީމައި ގައުމުގެ ހުރިހާރައްޔިތުން، ކުރަންވީކަމަކީ ކިޔެވުން ހުއްޓާލާ ކުނިއުކާޝެވެ. ދެން އެންމެން ނިކަން ބާރަށް އަތްޖަހާލަމާހޭ!\nކަލޯ ސަޕަލައި އެންޑް ޑިމާޑް ދަންނަމުތޯ\nބޯހިޔާވެހިކަމައް ފެންބޮވާގެންފަ މިތިބީ\nމިޤައުމުގަ މިހާރު ޓީޗަރ އަދި ނަރުހަކައް ވުމައްވުރެ ކުނިއުކާމީހަކައް ވުންމާ ރަގަލު........................... 2018 ޔަގީން\n150މީހުން ކަމެއް މާލޭން ކުނި ނަގަން އުޅެނީ، އެހެންވީމަ މިހާރު އެނގިއްޖެ ހިދުމަތުގެ ފެންވަރު ދަށް ވެގެން އުޅޭ ސަބަބު\nރާއްޖޭންބޭރަށް ދާލާރިކޮޅެއް ސާލައްވާނެ. ދުރަށް ވިސްނާލާއިރު ރާއްޖޭއިކޮނޮމީ އަށް ފައިދާވާނެ.


Copa America: Peru balikoh Brazil Final ah\nކޮޕަ އެމެރިކާ: ޕެރޫ ބަލިކޮށް ބްރެޒިލް ފައިނަލަށް\nކޮޕަ އެމެރިކާގެ ސެމީފައިނަލުގައި ޕެރޫ ބަލިކޮށް މުބާރާތުގެ ފައިނަލަށް ޖެހިޖެހިގެން ދެ އަހަރު ބްރެޒިލް ދަތުރުކޮށްފިއެވެ.\nސެމީފައިނަލުގައި ބްރެޒިލް އިން ޕެރޫ ބަލިކޮށްފައިވަނީ 1-0 ގެ ނަތީޖާއަކުންނެވެ. މި މެޗުގެ ބޮޑުބައި ބްރެޒިލް އިން ކޮންޓްރޯލްކޮށްގެން ކުޅުނު ނަމަވެސް ޕެރޫ އިން ވަނީ ނުރައްކާތެރި ގިނަ ހަމަލާތަކެއް އުފަައްދާފައެވެ.\nމެޗުގައި ފެނިގެންދިޔަ ހަމައެކަނި ލަނޑު ފެނިގެންދިޔައީ ފުރަތަަމަ ހާފުގައެވެ. މި ލަނޑު މެޗުގެ 35 ވަނަ މިނެޓުގައި ނޭމާ ދިން ބޯޅައަކުން ކާމިޔާބުކޮށްދިިނީ ލޫކަސް ޕަކޭޓާ އެވެ.\nމި ލަނޑަށްފަހު ވެސް ބްރެޒިލްގެ ހިތްގައިމު ޕާސިން ގޭމުން ގިނަ ފުރުސަތުތަކެއް ތަނަވަސްކުރި އެވެ. ހާއްސަކޮށް ނޭމާގެ މޮޅު ކުޅުން މި މެޗުގައި ފާހަގަކޮށްލެވެއެވެ. މީގެއިތުރުން ޕެރޫގެ ގޯލްކީޕަރު ޕެޑްރޯ ގެލީސީ ވަނީ މި މެޗުގައި ގިނަ ހަމަލާތަކެއް ދިފާއުކޮށްފައެވެ.\nޕެރޫއަށް މި މެޗުގައި ލަނޑުޖަހާނެ ރަނގަޅު ފުރުސަތުތަކެއް ލިބިގެންދިޔަ އެވެ. ނަމަވެސް ބްރެޒިލްގެ ކީޕަރަށް ނުރައްކާވާ ވަރުގެ ހަމަލާއެއް ފޮނުވާލެވިފައެއް ނުވެއެވެ.\nމި މުބާރާތުގެ އެންމެފަހުގެ ޗެމްޕިއަން ޓީމަކީ ބްރެޒިލް އެވެ. މިފަހަރުގެ ފައިނަލުގައި ބްރެޒިލް ބައްދަލުކުރާނީ ސެމީފައިނަލުގައި އާޖެންޓީނާ އާއި ކޮލަމްބިއާ ބައްދަލުކުރާ މެޗުން މޮޅުވާ ޓީމަކާއެވެ. ފައިނަލް ކުޅޭނީ އަންނަ ހޮނިހިރު ދުވަހުއެވެ.


Autism Therapist aku Kujjakah aniyaa kuraa manzaru dhakkaidhey Video eh anmmuvejje | Dhiislam\nއޯޓިސްޓިކް ކުއްޖަކަށް އަނިޔާ ކުރާ މަންޒަރު ދައްކައިދޭ ވީޑިއޯއެއް އާންމުވެއްޖެ\nޢަލީ އަޙްސަން އިޙްސާން ޖެނުއަރީ 29, 2015\nއޯޓިސްޓިކް ކުއްޖަކަށް އަނިޔާ ކުރާ މަންޒަރު ދައްކައިދޭ ވީޑިއޯއެއް އާންމުވެއްޖެއެވެ.\nމިވީޑިއޯ އާންމުކޮށްފައިވަނީ ވީޑިއޯ އިން ފެންނަ އޯޓިޒަމް ބަލިކުއްޖާގެ މަންމަ އެވެ. ބޭރުގެ މީޑިއާތަކުން ހާމަކޮށްފައިވާގޮތުގައި އޯޓިޒަމް ކުއްޖަކަށް ފަރުވާ ދޭން ގެނައި ތެރަޕިސްޓް ކުޑަކުއްޖާއަށް އަނިޔާ ކުރާތަން ވިޑިއޯ ކުރީ އެތެރަޕިސްޓްގެ ފަރުވާއިން ކުއްޖާއަށް އެއްވެސް އަސަރެއް ނުކުރާތީ ވާނުވާ އެއް ބެލުމުގެ ގޮތުން ކެމެރާ ހަރުކޮށްގެންނެވެ.\nވީޑިއޯއިން ފެންނަ ގޮތުގައި އެ ތުއްތު ކުއްޖާގެ އަތުގައި ހިފައި ގޮނޑި މައްޗަށް އެއްލައެވެ. އަދި މޫނު މަތީގައި ހިފާ ހެދުމުގެ އިތުރުން ބޮލުގައި ޖަހާ ބާލީހުން ތަޅާ ހަދައެވެ.\nއަނިޔާ ކުރި މީހާއަކީ ސްޓީފަން ޖޯސެފް ކިޔާ މީހެއް ކަމަށާއި އޭނާއަކީ އޯޓިޒަމް ކުދިންނަށް ތެރަޕީ ނަގައި ދިނުމުގައި ހަރަކާތްތެރިވާ މީހެއްކަމަށް ކަމާއި ބެހޭ ފަރާތްތަކުން ހާމަކުރެއެވެ. މިމައްސަލަ އިތުރަށް ތަހުގީގް ކުރަމުންދާއިރު އޭނާ ތެރަޕީ ދިނުމަށް ދާ ގޭގޭގެ ކުދިންނަށް އަނިޔާ ކުރޭތޯވެސް ދަނީ ބަލަމުންނެވެ.\nކުޑަކުދިންނަށް އަނިޔާކުރުން އާންމުވެފައި ވާއިރު މިފަދަ ކަންކަމަށް މައިންބަފައި ހޭލުންތެރިވާންޖެހެއެވެ.\n30 ޖެނުއަރީ, 2015 | 3:38\nދިވެހި ރާއްޖޭގަ ކުޑަކުއްޖުގައިގަ ތަޅާމަރާލި ވާހަކައިގެ އެއްވެސް ކަވަރޭޖެއް ނުގެނެސް ބޭރު ޤައުމެއްގެ ވާހަކަ ތިގެނެސްދެނީ ކީކޭ ހިތަށް އަރައިގެންތަ؟ މިތަނުގަ މަރުވާ ކުޑަކުދިންނަކީ ކަލޭމެންނަށް ބަޔަކަށް ނުވަނީތަ. ނޫނީ މުސްލިމުން ކުޑަކުދިންނަށް އަނިޔާކުރުމަކީ މައްސަލައަކަށް ކަލޭމެނަށް ނުވަނީތަ؟ ދީން ހަތިޔާރަށް ނަގައިގެން ތިފާޑަށް ޚަބަރު ފަތުރާނީ މުނާފިޤުންކަން އެންމެހާ މުސްލިމުން ޤަބޫލުކުރޭ.


ޢީސާ ޢަލައިހިއްސަލާމް ބިމަށް ފައިބައިވަޑައިގަތުން 2\nފުރަތަމަ ޞަފްޙާsignofjdgmntdayޢީސާ ޢަލައިހިއްސަލާމް ބިމަށް ފައިބައިވަޑައިގަތުން 2\nAruzam 3:48 AM\nއަސްލު ލިޔުއްވީ: ޑރ.މުޙައްމަދު އަލްއަރީފީ\nބިރުވެރި ޤިޔާމަތްވުމުގެ ބޮޑެތި ޢަލާމަތްތަކުގެ ތެރެއިން\nޢީސާ ޢަލައިހިއްސަލާމާއިގެން މަރިޔަމް އަލައިހިއްޞަލާމް ހައްޔަރުވެވަޑައިގަތުން\nމަލާޢިކަތްބޭކަލުން އެކަމަނާއަށް މަތިވެރިވެގެންވާ ޚަބަރުދެއްވައި، އެކަމަނާއަކީ ޢާލަމްތަކުގެ ހުރިހާ އަންހެނުންތަކުގެ މައްޗަށް މާތްކުރެއްވިގެންވާ ބޭކަނބަލެއްކަމާއި އަދި އެކަމަނާއަށް ޞާލިޙުފިރިހެންދަރިޔެއްދެއްވާނެ ކަމުގެ އުފާވެރި ޚަބަރު ދެއްވިއެވެ. އަދި އެކަލޭގެފާނަކީ ނަބީބޭކަލަކަށްވާނެ ކަމާއި އަދި އެބޭކަލަކަށް މާތްﷲ މުޢުޖިޒާތްތަކާއި ކަރާމާތްތައް ދެއްވާނެކަމަށް އެކަމަނާއަށް ޚަބަރުދެއްވުމުން އެކަމަނާ އެކަމާއި ވަރަށް އަޖައިބުވެވަޑައިގެން ހައިރާންވެ ވަޑައިގަތެވެ.\nސަބަބަކީ ބައްޕައަކައި ނުލައި ކުއްޖަކުލިބޭނެކަމުގެ ޚަބަރުދެއްވުމުގެ ސަބަބުންނެވެ. އަދި އެކަމަނާއަކީ އެއްވެސް ފިރިހެނެއްގެ ގައިގައި ބީހިފައިނުވާ ބޭކަނބަލަކަށްވާކަމާއި އަދި އެކަމަނާގެ ފިރިޔެއްނެތްކަމެވެ. ދެން އެކަމަނާއަށް މަލާޢިކަތްބޭކަލުން ﷲ ސުބުޙަނާހޫ ވަތަޢާލާއަކީ އެއިލާހު ބޭނުންވެވޮޑިގެންވާ ކޮންމެ ކަމެއްކުރެއްވުމުގެ ބާރުލިބިވޮޑިގެންވާ ކުޅަދުންވަންތަ އިލާހުކަމަށް އެންގެވިއެވެ. އެއިލާހު ކަމެއް ބޭނުންވެވޮޑިގެންފިނަމަ އެއިލާހު އެކަމަކަށް "ވާށޭ" ވަޙީކުރެއްވުމުން އެކަމެއް ވެދެއެވެ.\nއެކަމަނާއަށް އެކަންއެނގިވަޑައިގެން ﷲ ހަޟްރަތަށް ކުއްތަންވެލެއްވިއެވެ އަދި ﷲގެ އަމުރުފުޅަށް ކިޔަމަންވެ ވަޑައިގަތެވެ. އަދި އެއީ އެކަމަނާއަށް ދިމާވާ ވަރަށް ބޮޑު އިމްތިހާނެއްކަން އެކަމަނާއަށް ވިސްނިވަޑައިގަތެވެ. އެކަމުގެ ހަޤީޤަތް މީސްތަކުންނަށް ނޭންގުގުމުގެ ސަބަބުން މީސްތަކުން އެކަމަނާއާއި ބެހޭގޮތުން ވާހަކަދައްކައި ހަދާނެތެވެ.\nއެކަމަނާ މިސްކިތުން ބޭރަށް ވަޑައިގަންނަވަނީ އެކަމަނާއަށް ނަމާދުކުރުން މަނާވެފައިވާ ދުވަސްތަކުގަޔާއި އަދި ކޮންމެހެން ބޭރަށް ދާންޖެހޭ ފަދަ ހާލަތެއް ދިމާވުމުންނެވެ. މިސާލަކަށް ކާތަކެތި ގެނައުމާއި އަދި ފެންގެނައުން ފަދަ ކަންކަމުގައެވެ.\nއެކަމަނާއަށް މިގޮތުން ޙާޖަތެއް ޖެހިވަޑައިގަތުމުން މަސްޖިދުލް ޢަޤުޞާގެ އިރުމަތީފަރާތަށް ނުކުމެވަޑައިގެން އުޅުއްވަނިކޮށް އެކަމަނާގެ އަރިހަށް ﷲ ސުބުޙަނަހޫ ވަތަޢާލާ ޖިބުރީލު ޢަލައިހިއްސަލާމް ފޮނުއްވިއެވެ.\nﷲތަބާރަކަވަތަޢާލާ އެކަންބަޔާންކުރައްވައި ކީރިތިޤުރުއާނުގައި ވަޙީކުރައްވާފައިވެއެވެ.\nفَتَمَثَّلَ لَهَا بَشَرً‌ا سَوِيًّا ﴿١٧﴾\nޖިބްރީލް ޢަލައިހިއްސަލާމް އިންސާނެއްގެ ސިފައިގައި އެކަމަނާގެ އަރިހަށް ފާޅުވިއެވެ.\nއެކަމަނާއަށް ޖިބުރީލު ޢަލައިހިއްސަލާމް ފެނިވަޑައިގަތުމުން އެކަމަނާ ވިދާޅުވިއެވެ.\nقَالَتْ إِنِّي أَعُوذُ بِالرَّ‌حْمَـٰنِ مِنكَ إِن كُنتَ تَقِيًّا ﴿١٨﴾\n"އެކަމަނާ ވިދާޅުވިއެވެ. ތިބާގެ ކިބައިން ތިމަންކަމަނާ ﷲގެ ހަޟްރަތުން ރައްކާތެރިކަމަށް އެދެމެވެ. އެއީ ތިބާﷲއަށް ބިރުވެތިވާނަމައެވެ. "\nމާނައަކީ ތިބާއަކީ ތަޤުވާވެރި މީހެއްނަމަ ﷲއަށް ބިރުވެތިވާށެވެ. އަދި ﷲގެ ޙަޟްރަތުން ތިބާގެ ފަރާތުން ސަލާމަތްކަމަށް އެދެމެވެ. އަދި ތިމަންކަމަނާގެ އަމިއްލަހާލައިގެން ދޫކޮށްލާށެވެ.\nقَالَ إِنَّمَا أَنَا رَ‌سُولُ رَ‌بِّكِ لِأَهَبَ لَكِ غُلَامًا زَكِيًّا ﴿١٩﴾\n"މަލާއިކަތާ ވިދާޅުވިއެވެ. ހަމަކަށަވަރުން ތިމަންނާއަކީ ކަމަނާގެ ވެރިރައްބުގެ އަރިހުން ކަމަނާއަށް ޞާލިޙު ފިރިހެން ދަރިޔެއް ލިބޭނެ ކަމުގެ (އުފާވެރި ޚަބަރުދިނުމަށް) އައި ރަސޫލަކީމެވެ."\nމަލާއިކަތާ އެކަމަނާއާއި މުޚާތަބު ކުރައްވާ ބަސްފުޅު އިއްވެވިއެވެ. އަހަރެންނަކީ އިންސާނަކީމެއްނޫނެވެ. ނަމަވެސް ކަމަނާގެ ވެރިރައްބުގެ އަމުރަށް ކަމަނާއަށް (އެކަމަނާގެ ގައިކޮޅަށް ފުއްމަވައިލައްވައިގެން) ފިރިހެންކުއްޖެއްދެއްވުމަށް (އަދި އެކަމުގެ އުފާވެރި ޚަބަރުދިނުމަށް) އައި މަލާއިކަތްބޭކަލަކީމެވެ"\n(قَالَتْ أَنَّىٰ يَكُونُ لِي غُلَامٌ.... 20)\n"އެކަމަނާ ވިދާޅުވިއެވެ. ތިމަންނާއަށް ފިރިހެންކުއްޖެއް ލިބޭނީ ކޮންފަދައަކުންތޯއެވެ؟"\nއަދިވެސް އެކަމަނާ ވިދާޅުވަމުން ގެންދެވިއެވެ.\nوَلَمْ يَمْسَسْنِي بَشَرٌ وَلَمْ أَكُ بَغِيًّا ﴿٢٠﴾\n"އަދި އެއްވެސް ފިރިހެނަކު ތިމަންގައިގައި ބީހިފައިނުވެއެވެ. އަދި އިއްފަތްތެރިނޫން މީހެއްކަމުގައިވެސް ތިމަންކަމަނާވެވަޑައިނުގަންނަވަމެވެ."\n(قَالَ كَذَٰلِكِ قَالَ رَ‌بُّكِ هُوَ عَلَيَّ هَيِّنٌ.... 21)\n" ދެން މަލާއިކަތާ ވިދާޅުވިއެވެ. ކަންތައްހުރީ ކަމަނާ ތިޔަދެންނެވި ފަދައިންނެވެ. ނަމަވެސް ކަމަނާގެ ވެރިރައްބު އަންގަވަނީ އެއީ އެއިލާހުގެ މައްޗަށް ނުހަނު ފަސޭހަކަމެއްކަމުގައެވެ.." އެބަހީ: މަލާޢިކަތްބޭކަލާ އެކަމަނާއަށް ކަންހުރީމަގީ އެކަމަނާ ވިދާޅުވި ގޮތްކަމުގައި ބަޔާންކޮށްދެއްވައި އަދި އެކަމަނާއަށް ފިރިހެން ކުއްޖަކު ދެއްވުމަކީ ﷲ ސުބުޙާނަހޫ ވަތަޢާލާގެ ވަޢުދުބަސްފުޅެއްކަމަށް އެންގެވިއެވެ.\n(هُوَ عَلَيَّ هَيِّنٌ.... 21)\n"އެކަމަކީ ތިމަންއިލާހަށް ނުހަނު ފަސޭހަކަމެކެވެ.."\nއެބަހުގެ މުރާދަކީ ކޮންމެ ކަމެއްކުރެއްވުމުގެ ކުޅަދުންވަންތަކަން އެއިލާހަށް ލިބިވޮޑިގެންވާ ކަމެވެ. އަދި ކޮންމެކަމަކީވެސް އެއިލާހަށް ފަސޭހަކަމެއްކަމެވެ.\n(وَلِنَجْعَلَهُ آيَةً لِّلنَّاسِ.. 21)\n"އަދި ތިމަންއިލާހު ކަމަނާގެ ދަރިކަލުންނަކީ ޢާލާމްތަކަށް ހުރި އާޔަތެއް (މުޢުޖިޒާތެއް، ހެއްކެއް) ކަމުގައި ލައްވާހުށީމެވެ."\nމާނައީ ﷲ ސުބުހާނަހޫ ވަތަޢާލާ އެއިލާހުގެ ކުޅަދުންވަންތަކަމުން އެކަލޭގެފާނަކީ އެއިލާހުގެ ކުޅަދުންވަތަކަމުގެ ހެކިތަކުގެ ތެރެއިން ހެއްކެއްކަމުގައި މީސްތަކުންގެ މައްޗަށް ލައްވާހުއްޓެވެ. އެއީ ބަފައިކަލަކާއި ނުލާ ހަމައެކަނި އަންހެންބޭކަނބަލެއްގެ ފަރާތުން އިންސާނެއް އުފެއްދެވުމެވެ. އެހެންކަމުން ﷲ ސުބުޙާނަހޫ ވަތަޢާލާ އިންސާނުން އުފައްދާފައިވަނީ ހަތަރުގޮތަކަށެވެ.\n- އެއްވެސް އަންހެނަކާއި ފިރިހެނަކީ ނުލާ އާދަމް ޢަލައިހިއްސަލާމް އުފެއްދެވުން\n- އަންހެނަކާއި ނުލާ ފިރިހެނެއްގެ ކިބައިން އެބަހީ ޢާދަމު ޢަލައިހިއްސަލާމްގެ ކިބައިން ޙައްވާ ޢަލައިހިއްސަލާމްއުފެއްދެވުން\n- ޢީސާ ޢަލައިހިއްސަލާމް ބަފައިކަލަކައި ނުލާ އަންހެނެއްގެ ކިބައިން އުފެއްދެވުން\n- އަދި އެހެނިހެން ހުރިހާ އިންސާނުން އަންހެނަކާއި ފިރިހެނެއްގެ ކިބައިން އުފެއްދެވުން\n(މި ލިޔުމުގެ ފުރަތަބައި ވިދާޅުވެލައްވާ)\nމާތް ﷲ ސުބުޙާނަހޫ ވަތަޢާލާ ކީރިތިޤުރުއާނުގައި ވަޙީކުރައްވާފައިވެއެވެ.\nوَمَرْ‌يَمَ ابْنَتَ عِمْرَ‌انَ الَّتِي أَحْصَنَتْ فَرْ‌جَهَا فَنَفَخْنَا فِيهِ مِن رُّ‌وحِنَا ﴿١٢ އައްތަޙުރީމް﴾\n"އަދި ޢިމްރާނުގެ ދަރިކަނބަލުން މަރިޔަމް އެކަމަނާގެ ޢިއްފަތްތެރިކަން ސަލާމަތްކުރައްވައި ރައްކާތެރިކުރެއްވިއެވެ. އަދި ޖިބުރީލު ޢަލައިހިއްސަލާމް އެކަމަނާގެ ހެދުންކޮޅަށް ފުމެލެއްވިއެވެ. "\nއެކަމަނާގެ ހެދުންކޮޅަށް ޖިބްރީލު އަލައިހިއްސަލާމް ފުމެލެއްވުމާއިއެކުގައި އެކަމަނާ އެހެން އަންހެނުންވެސް މާބަނޑުވާ އުސޫލުން މާބަނޑުވެވަޑައިގަތެވެ.\nﷲ ސުބުހާނަހޫ ވަތަޢާލާ ވަޙީކުރެއްވިއެވެ.\n"ފަހެއެކަމަނާ (ޢީޞާއަލަހިއްސަލާމާއިގެން) އާލާސްވެއިންނެވުމުން ދުރުގައިވާ، ތަނަކަށް އެކަމަނާގެ (ބަނޑުގައިވާ ދަރިކަލުންނާއިގެން) ވަޑައިގެންނެވިއެވެ." (އެކަމަނާ ވަޑައިގެންނެވީ ޤުދުސްއާއި ހަތަރަކާއި ހަކިލޯމީޓަރުގެ ދުރުމިނުގައިވައި ވާދީއެއްކަމަށްވާ ބައިތުއް ލަޙަމްއަށެވެ )\nއެކަމަނާ އާލަސްވެ އިންނެވުމުން މީސްތަކުންނަށް އެކަން އެނގިދާނެތީ އެކަމަނާ ކަންބޮޑުވެވަޑައިގަތެވެ. އަދި އެކަމަނާގެ އާލާސްވެއިންނެވުން ފާޅުވާން ފެށުމުން މީސްތަކުންނާއި އެކަހެރިވެ ވަޑައިގެން، ދުރުގައިވާ ތަނަކަށް ވަޑައިގަތެވެ. އެކަމަނާ ވަޑައިގެންނެވީ ޤުދުސްއާއި ހަތަރަކާއި ހަކިލޯމީޓަރުގެ ދުރުމިނުގައިވައި ވާދީއެއްކަމަށްވާ ބައިތުއް ލަޙަމްއަށެވެ.\nޢީސާ ޢަލަހިއްސަލާމް ދުނިޔެއަށް ރައްކާވަޑައިގަތުން\nމުތަރުޖިމް: އިބުނު ޢަބްދުއްރަޙުމާނު ޅޮހީ